Coop svinger sparekniven og lukker 47 Fakta-butikker for at redde kuldsejlet økonomi: Berører 900 medarbejdere

Virksomheder Eksklusivt for kunder

Efter at flere medier for et par timer siden erfarede, at Fakta-kæden bliver ramt af gedigne lukninger, bekræftes det nu af ejeren Coop.



I en pressemeddelelse skriver Coop, at 47 ud af landets 404 Fakta-butikker skal dreje nøglen om inden udgangen af maj, så kæden vil stå tilbage med 359 butikker i Danmark.



Fælles for de 47 butikker er, at de giver underskud og ikke har udsigt til andet, oplyser Coop.



Skal vende gentagne millionunderskud



Det sker som et forsøg på at forbedre økonomien, der i flere år har været trukket voldsomt ned af netop Fakta. Kæden har leveret trecifrede millionunderskud, hvilket betød, at man allerede i 2016 valgte at lukke 27 af de tabsgivende butikker.



Men det har ikke været nok til at få styr på underskuddet, selvom resultatet i 2017 var markant bedre med et tab på "kun" 18 mio. kr. Derfor tager ledelsen nu et nyt hug og forlader yderligere 47 adresser.



”Efter et år, hvor Fakta har præsteret en historisk stor fremgang, kan det virke mærkeligt at gøre dette. Men det er desværre nødvendigt for at hele kæden kan komme til at være en god forretning, og vi har mulighed for at gennemføre de nødvendige investeringer,” siger direktør i Fakta Stina Glavind i pressemeddelelsen.



Varslet lukninger i januar



Lukningerne kommer dog ikke som et voldsomt chok, efter at Coop allerede i januar varslede lukninger efter at have præsenteret en ny treårsstrategi. Dengang sagde Coops bestyrelsesformand, Lasse Bolander, til Børsen, at Coop skulle spare et trecifret millionbeløb.



Det kommer til at berøre ca. 900 medarbejdere, hvoraf 400 af dem er under 18 år. Fakta oplyser, at de er blevet orienteret i dag. Såfremt det er muligt, vil de blive tilbudt job i andre butikker.



"Medarbejderne har gjort alt, hvad de kunne. Men det er butikker, der er placeret forkert med for lille kundeunderlag, og hvor det ikke er muligt at opnå en lønsom drift," siger Stina Glavind.



”Som tallene viser, er Fakta inde i en rigtig god udvikling for langt de fleste butikker. Men vi må se virkeligheden i øjnene, og det er, at vi samlet set tynges af butikker, som aldrig skulle have været åbnet. For at kunne investere i de sunde og succesfulde butikker, er vi nødt til at tage den barske beslutning at gennemføre denne lukningsrunde,” fortsætter direktøren.



Når det kommer til landets discountkæder har Fakta næstflest butikker. Netto fører an med 456 butikker og en plan om at udvide antallet, Rema 100 har 288 og er også i gang med at ekspandere, Aldi har 220 butikker og Lidl har i dag 107.



Coop ejer også kæderne Kvickly, Super Brugsen og Irma.

